Εγχειρίδιο του FreeBSD
Προηγ | Κεφάλαιο 2 Εγκαθιστώντας το FreeBSD | Επόμενο

# 2.12 Οδηγός Εγκατάστασης για Προχωρημένους

Συνεισφορά από τον Valentino Vaschetto.

Το τμήμα αυτό περιγράφει πως να εγκαταστήσετε το FreeBSD σε ιδιαίτερα μηχανήματα ή / και με μη συνηθισμένους τρόπους.

## 2.12.1 Εγκαθιστώντας το FreeBSD σε ένα Σύστημα χωρίς Οθόνη ή Πληκτρολόγιο

Το είδος αυτό της εγκατάστασης ονομάζεται «headless install (ακέφαλη εγκατάσταση)», επειδή το μηχάνημα στο οποίο εγκαθίσταται το FreeBSD είτε δεν έχει συνδεμένη οθόνη, είτε δεν έχει καν έξοδο VGA. Αν αναρωτιέστε πως είναι πιθανό κάτι τέτοιο, γίνεται με την χρήση σειριακής κονσόλας. Η σειριακή κονσόλα βασικά χρησιμοποιεί ένα άλλο μηχάνημα το οποίο δρα ως κύρια οθόνη και πληκτρολόγιο για το σύστημα. Για το σκοπό αυτό, απλώς ακολουθήστε τα βήματα για την δημιουργία δισκετών εγκατάστασης, όπως εξηγείται στο Τμήμα 2.3.7.

Έπειτα, για να μετατρέψετε τις δισκέτες αυτές ώστε να ξεκινάνε σε σειριακή κονσόλα, ακολουθήστε τα επόμενα βήματα:

1. Δημιουργία Δισκετών Εκκίνησης για Σειριακή Κονσόλα

   Αν επρόκειτο να εκκινήσετε από τις δισκέτες που μόλις φτιάξατε, το FreeBSD θα ξεκίναγε στην κανονική κατάσταση εγκατάστασης. Θέλουμε το FreeBSD να ξεκινήσει σε σειριακή κονσόλα για την εγκατάσταση μας. Για να το κάνετε αυτό, θα πρέπει να προσαρτήσετε (mount) το `boot.flp` στο FreeBSD σύστημα σας, χρησιμοποιώντας την εντολή mount(8).

       # mount /dev/fd0 /mnt

   Τώρα που έχετε προσαρτήσει τη δισκέτα, πρέπει να πάτε στον κατάλογο `/mnt`:

       # cd /mnt

   Εδώ πρέπει πλέον να ρυθμίσετε την δισκέτα ώστε να ξεκινάει η σειριακή κονσόλα. Πρέπει να δημιουργήσετε ένα αρχείο που ονομάζεται `boot.config` και περιέχει το `/boot/loader -h`. Το μόνο που κάνει αυτό, είναι να περνάει μια παράμετρο (flag) στο boot loader ώστε η εκκίνηση να γίνεται σε σειριακή κονσόλα.

       # echo "/boot/loader -h" > boot.config

   Τώρα που έχετε ρυθμίσει σωστά τη δισκέτα, πρέπει να την αποπροσαρτήσετε, χρησιμοποιώντας την εντολή umount(8):

       # cd /
       # umount /mnt

   Μπορείτε τώρα να αφαιρέσετε τη δισκέτα από τον οδηγό.

2. Συνδέοντας Καλώδιο Τύπου Null-modem

   Χρειάζεται τώρα να συνδέσετε ένα καλώδιο τύπου null-modem μεταξύ των δύο μηχανημάτων. Απλώς συνδέστε το καλώδιο στις σειριακές πόρτες των δύο μηχανημάτων. Δεν πρόκειται να δουλέψει κανονικό σειριακό καλώδιο, χρειάζεται καλώδιο τύπου null modem, όπου κάποια από τα ζεύγη καλωδίων διασταυρώνονται εσωτερικά.

3. Εκκίνηση για την Εγκατάσταση

   Έχει έρθει η ώρα να προχωρήσουμε στην εγκατάσταση. Βάλτε τη δισκέτα `boot.flp` στον οδηγό του μηχανήματος που θέλετε να εγκαταστήσετε χωρίς οθόνη/πληκτρολόγιο, και ενεργοποιήστε το.

4. Συνδεθείτε με το Headless Μηχάνημα

   Θα πρέπει τώρα να συνδεθείτε με το μηχάνημα σας, χρησιμοποιώντας την cu(1):

       # cu -l /dev/cuad0

Αυτό είναι! Μπορείτε τώρα να ελέγξετε το headless μηχάνημα μέσω της σύνδεσης `cu`. Θα σας ζητήσει να βάλετε την δισκέτα `kern1.flp`, και θα σας ζητήσει κατόπιν να επιλέξετε το είδος του τερματικού που θα χρησιμοποιηθεί. Επιλέξτε την έγχρωμη κονσόλα (FreeBSD color console) και συνεχίστε με την εγκατάσταση σας.

Προηγ | Αρχή | Επόμενο
Αντιμετώπιση Προβλημάτων | Πάνω | Προετοιμάζοντας τα Δικά σας Μέσα Εγκατάστασης

Αυτό το κείμενο, και άλλα κείμενα, μπορεί να βρεθεί στο ftp://ftp.FreeBSD.org/pub/FreeBSD/doc/.

Για ερωτήσεις σχετικά με το FreeBSD, διαβάστε την τεκμηρίωση πριν να επικοινωνήσετε με την <questions@FreeBSD.org>.
Για ερωτήσεις σχετικά με αυτή την τεκμηρίωση, στείλτε e-mail στην <doc@FreeBSD.org>.