Εγχειρίδιο του FreeBSD
Προηγ | Κεφάλαιο 22 Εικονικοποίηση | Επόμενο

# 22.3 Το FreeBSD ως Ξενιστής (Host)

Για αρκετά χρόνια, κανένα από τα πακέτα εικονικοποίησης δεν υποστήριζε επίσημα το FreeBSD ως ξενιστή. Κάποιοι χρήστες χρησιμοποιούσαν παλιές και κατά βάση εγκαταλελειμμένες εκδόσεις του VMware (όπως το `emulators/vmware3`), οι οποίες χρησιμοποιούσαν την συμβατότητα εκτέλεσης προγραμμάτων Linux®. Λίγο μετά την επίσημη κυκλοφορία του FreeBSD 7.2, έγινε διαθέσιμη στη Συλλογή των Ports η έκδοση Ανοικτού Κώδικα (OSE, Open Source Edition) του VirtualBox™ της Sun™. Η εφαρμογή αυτή εκτελείται ως εγγενές πρόγραμμα του FreeBSD.

Το VirtualBox είναι ένα πλήρες πακέτο εικονικοποίησης το οποίο βρίσκεται σε διαρκή ανάπτυξη. Είναι διαθέσιμο για τα περισσότερα λειτουργικά συστήματα, συμπεριλαμβανομένων των Windows®, Mac OS®, Linux και FreeBSD. Έχει τη δυνατότητα να εκτελεί το ίδιο καλά τόσο λειτουργικά τύπου Windows όσο και UNIX®. Έρχεται σε δύο εκδόσεις: ανοικτού και κλειστού κώδικα. Από την μεριά του χρήστη, ίσως ο μεγαλύτερος περιορισμός της έκδοσης ανοικτού κώδικα είναι η έλλειψη υποστήριξης συσκευών USB. Μπορείτε να δείτε όλες τις διαφορές στη σελίδα «Editions» του VirtualBox wiki, στην τοποθεσία http://www.virtualbox.org/wiki/Editions. Τη δεδομένη στιγμή, μόνο η έκδοση OSE διατίθεται για το FreeBSD.

## 22.3.1 Εγκατάσταση του VirtualBox™

Το VirtualBox είναι διαθέσιμο ως FreeBSD port στο `emulators/virtualbox`, και μπορείτε να το εγκαταστήσετε με τις παρακάτω εντολές:

    # cd /usr/ports/emulators/virtualbox
    # make install clean

Μια χρήσιμη επιλογή που εμφανίζεται στο διάλογο ρυθμίσεων, αφορά την εγκατάσταση των προγραμμάτων `GuestAdditions`. Τα προγράμματα αυτά παρέχουν μια σειρά από χρήσιμες λειτουργίες στα φιλοξενούμενα λειτουργικά, όπως η διάφανη λειτουργία του δείκτη ποντικιού (επιτρέπει στο ποντίκι να κινείται ελεύθερα μεταξύ του ξενιστή και του φιλοξενούμενου λειτουργικού, χωρίς να απαιτείται η χρήση κάποιου ειδικού πλήκτρου για εναλλαγή) καθώς και ταχύτερη γραφική απεικόνιση, ειδικά σε λειτουργικά Windows. Μπορείτε να βρείτε τα guest additions στο μενού Devices, όταν ολοκληρώσετε την εγκατάσταση του φιλοξενούμενου λειτουργικού.

Πριν χρησιμοποιήσετε το VirtualBox για πρώτη φορά, θα πρέπει να αλλάξετε κάποιες ρυθμίσεις. Το port εγκαθιστά ένα άρθρωμα πυρήνα στον κατάλογο `/boot/modules` το οποίο θα πρέπει να φορτώσετε στον πυρήνα που εκτελείται:

    # kldload vboxdrv

Για να φορτώνεται το άρθρωμα αυτόματα σε κάθε επανεκκίνηση του συστήματος, προσθέστε την παρακάτω γραμμή στο αρχείο `/boot/loader.conf`:

    vboxdrv_load="YES"

Το VirtualBox απαιτεί επίσης την προσάρτηση του συστήματος αρχείων `proc`:

    # mount -t procfs proc /proc

Για να παραμείνει αυτή η ρύθμιση μετά από μια επανεκκίνηση, θα πρέπει να προσθέσετε την παρακάτω γραμμή στο αρχείο `/etc/fstab`:

    proc   /proc   procfs  rw  0   0

> Σημείωση: Αν δείτε το παρακάτω μήνυμα όταν εκτελείτε το VirtualBox μέσω τερματικού:

>     VirtualBox: supR3HardenedExecDir: couldn't read "", errno=2 cchLink=-1

> Η πιο πιθανή αιτία είναι κάποιο πρόβλημα με το σύστημα αρχείων `proc`. Χρησιμοποιήστε την εντολή `mount` για να δείτε αν το `proc` έχει προσαρτηθεί σωστά.

Κατά τη διάρκεια της εγκατάστασης του VirtualBox, δημιουργείται αυτόματα η ομάδα χρηστών `vboxusers`. Όλοι οι χρήστες που χρειάζονται πρόσβαση στο VirtualBox, θα πρέπει να ανήκουν σε αυτή την ομάδα. Μπορείτε να χρησιμοποιήσετε την εντολή `pw` για να προσθέσετε νέα μέλη στην ομάδα:

    # pw groupmod vboxusers -m yourusername

Για να εκτελέσετε το VirtualBox, μπορείτε απλώς να επιλέξετε την καταχώριση Sun VirtualBox από το μενού του γραφικού σας περιβάλλοντος, ή να πληκτρολογήσετε το παρακάτω σε ένα τερματικό:

    % VirtualBox

Για περισσότερες πληροφορίες σχετικά με τη ρύθμιση και χρήση του VirtualBox, παρακαλούμε επισκεφθείτε την επίσημη δικτυακή τοποθεσία στο http://www.virtualbox.org. Καθώς το FreeBSD port είναι πολύ πρόσφατο, η εξέλιξη του είναι συνεχής. Για τις τελευταίες πληροφορίες καθώς και για οδηγίες αντιμετώπισης τυχόν προβλημάτων, παρακαλούμε δείτε τη σχετική σελίδα στο wiki του FreeBSD, στην τοποθεσία http://wiki.FreeBSD.org/VirtualBox.

## 22.3.2 Άλλες Επιλογές Εικονικοποίησης

Υπό εξέλιξη βρίσκεται η προσπάθεια να λειτουργήσει το Xen™ ως περιβάλλον ξενιστή για το FreeBSD.

Προηγ | Αρχή | Επόμενο
Το FreeBSD ως φιλοξενούμενο λειτουργικό | Πάνω | Τοπικές Ρυθμίσεις - Χρήση και ρύθμιση I18N/L10N

Αυτό το κείμενο, και άλλα κείμενα, μπορεί να βρεθεί στο ftp://ftp.FreeBSD.org/pub/FreeBSD/doc/.

Για ερωτήσεις σχετικά με το FreeBSD, διαβάστε την τεκμηρίωση πριν να επικοινωνήσετε με την <questions@FreeBSD.org>.
Για ερωτήσεις σχετικά με αυτή την τεκμηρίωση, στείλτε e-mail στην <doc@FreeBSD.org>.