Εγχειρίδιο του FreeBSD
Προηγ | Κεφάλαιο 6 Desktop Εφαρμογές | Επόμενο

# 6.2 Φυλλομετρητές (Browsers)

Το FreeBSD δεν έχει προεγκατεστημένο κάποιο συγκεκριμένο φυλλομετρητή. Στον κατάλογο www της συλλογής Ports μπορείτε να βρείτε αρκετούς φυλλομετρητές, έτοιμους για εγκατάσταση. Αν δεν έχετε χρόνο για να μεταγλωττίσετε ότι χρειάζεστε (ίσως χρειαστείτε αρκετή ώρα), πολλοί από αυτούς είναι διαθέσιμοι και ως έτοιμα πακέτα.

Τα KDE και GNOME, ως πλήρη περιβάλλοντα εργασίας, παρέχουν τους δικούς τους φυλλομετρητές HTML. Δείτε το Τμήμα 5.7 για περισσότερες πληροφορίες σχετικά με την εγκατάσταση τους.

Αν ενδιαφέρεστε για ελαφρείς (από άποψη κατανάλωσης πόρων) φυλλομετρητές, δείτε τις ακόλουθες εφαρμογές στη συλλογή των Ports: `www/dillo2`, `www/links`, ή `www/w3m`.

Το τμήμα αυτό καλύπτει τις παρακάτω εφαρμογές:

Όνομα Εφαρμογής | Απαιτούμενοι Πόροι | Εγκατάσταση από Ports | Βασικές Εξαρτήσεις
--- | --- | --- | ---
Firefox | μεσαία | βαριά | Gtk+
Opera | λίγοι (ελαφριά) | ελαφριά | Υπάρχουν διαθέσιμες εκδόσεις για FreeBSD και Linux. Η έκδοση για Linux εξαρτάται από την δυαδική συμβατότητα με Linux (Linux Binary Compatibility) και το linux-openmotif.
Konqueror | μεσαία | βαριά | Βιβλιοθήκες KDE

## 6.2.1 Firefox

Ο Firefox είναι ένας μοντέρνος, ελεύθερος, ανοιχτός και σταθερός φυλλομετρητής, ο οποίος είναι πλήρως προσαρμοσμένος για χρήση στο FreeBSD. Διαθέτει μηχανή απεικόνισης η οποία εναρμονίζεται πλήρως με τις τυποποιήσεις της HTML, και δυνατότητες όπως εμφάνιση πολλαπλών σελίδων σε tabs, μπλοκάρισμα αναδυόμενων παραθύρων (popups), πρόσθετα προγράμματα, βελτιωμένη ασφάλεια και πολλά ακόμη. Ο Firefox βασίζεται στον αρχικό πηγαίο κώδικα του Mozilla.

Εγκαταστήστε το πακέτο γράφοντας:

    # pkg_add -r firefox

Η παραπάνω εντολή θα εγκαταστήσει τον Firefox της σειράς 2.`X`. Αν θέλετε να εγκαταστήσετε τον Firefox 3.`X`, γράψτε:

    # pkg_add -r firefox3

Μπορείτε επίσης να χρησιμοποιήσετε την Συλλογή των Ports αν προτιμάτε να μεταγλωττίσετε από τον πηγαίο κώδικα:

    # cd /usr/ports/www/firefox
    # make install clean

Για τον Firefox 3.`X`, αντικαταστήστε στην παραπάνω εντολή τη λέξη `firefox` με `firefox3`.

## 6.2.2 Ο Firefox και το Πρόσθετο (plugin) της Java™

> Σημείωση: Σε αυτό και το επόμενο τμήμα, θεωρούμε ότι έχετε ήδη εγκαταστήσει τον Firefox.

To FreeBSD Foundation διαθέτει άδεια από την Sun Microsystems για την διανομή εκτελέσιμου FreeBSD προγράμματος για το περιβάλλον Εκτέλεσης της Java (Java Runtime Environment - JRE™) καθώς και για το περιβάλλον ανάπτυξης της Java (Java Development Kit - JDK™). Τα αντίστοιχα εκτελέσιμα πακέτα για το FreeBSD είναι διαθέσιμα στην τοποθεσία FreeBSD Foundation.

Για να προσθέσετε υποστήριξη Java™ στον Firefox, πρέπει πρώτα να εγκαταστήσετε το port `java/javavmwrapper`. Έπειτα, κατεβάστε το πακέτο Diablo JRE από την τοποθεσία http://www.freebsdfoundation.org/downloads/java.shtml, και εγκαταστήστε το με την pkg_add(1).

Ξεκινήστε το φυλλομετρητή σας, γράψτε `about:plugins` στη γραμμή διευθύνσεων και πιέστε Enter. Θα δείτε μια σελίδα που αναφέρεται στα εγκατεστημένα plugins, και εκεί θα πρέπει να δείτε και την Java. Αν αυτό δεν συμβαίνει, κάθε χρήστης θα πρέπει να εκτελέσει την ακόλουθη εντολή:

    % ln -s /usr/local/diablo-jre1.6.0/plugin/i386/ns7/libjavaplugin_oji.so \
      $HOME/.mozilla/plugins

Αν έχετε εγκαταστήσει το πακέτο Diablo JDK, θα χρειαστεί να εκτελέσετε:

    % ln -s /usr/local/diablo-jdk1.6.0/jre/plugin/i386/ns7/libjavaplugin_oji.so \
      $HOME/.mozilla/plugins

Επανεκκινήστε το φυλλομετρητή σας για να ισχύσουν οι αλλαγές.

## 6.2.3 Ο Firefox και το Macromedia® Flash™ Plugin

Το Macromedia® Flash™ plugin δεν διατίθεται για το FreeBSD. Ωστόσο, υπάρχει ένα επίπεδο εξομοίωσης (software layer, wrapper) για την εκτέλεση του αντίστοιχου plugin του Linux. To wrapper αυτό υποστηρίζει επίσης και τα plugins για τον Adobe® Acrobat®, το RealPlayer και άλλα.

Εκτελέστε τα παρακάτω βήματα, ανάλογα με την έκδοση του FreeBSD που χρησιμοποιείτε:

1. Για το FreeBSD 7.`X`

   Εγκαταστήστε το port `www/nspluginwrapper`. Το port αυτό απαιτεί το `emulators/linux_base-fc4` το οποίο είναι μεγάλο.

   Το επόμενο βήμα είναι η εγκατάσταση του port `www/linux-flashplugin9`. Θα εγκατασταθεί η έκδοση Flash 9.`X` η οποία γνωρίζουμε ότι δουλεύει σωστά στο FreeBSD 7.`X`.

   > Σημείωση: Σε εκδόσεις του FreeBSD παλαιότερες από την 7.1-RELEASE, θα πρέπει να εγκαταστήσετε το πακέτο `www/linux-flashplugin7` και να παραλείψετε το βήμα σχετικά με το linprocfs(5) που φαίνεται παρακάτω.

2. Για το FreeBSD 8.`X`

   Εγκαταστήστε το port `www/nspluginwrapper`. Το port αυτό απαιτεί το `emulators/linux_base-f10` το οποίο είναι μεγάλο.

   Το επόμενο βήμα είναι η εγκατάσταση του port `www/linux-f10-flashplugin10`. Θα εγκατασταθεί η έκδοση Flash 10.`X` η οποία γνωρίζουμε ότι δουλεύει σωστά στο FreeBSD 8.`X`.

   Για να λειτουργήσει σωστά αυτή η έκδοση, θα χρειαστεί να δημιουργήσετε τον συμβολικό σύνδεσμο που φαίνεται παρακάτω:

       # ln -s /usr/local/lib/npapi/linux-f10-flashplugin/libflashplayer.so \
         /usr/local/lib/browser_plugins/

Μετά την εγκατάσταση του σωστού (σύμφωνα με την έκδοση του FreeBSD) Flash port, ο κάθε χρήστης θα πρέπει να ολοκληρώσει την προσωπική του εγκατάσταση του plugin εκτελώντας την παρακάτω εντολή του `nspluginwrapper`:

    % nspluginwrapper -v -a -i

Θα πρέπει να προσαρτήσετε το σύστημα αρχείων διεργασιών του Linux®, linprocfs(5) στον κατάλογο `/usr/compat/linux/proc`, αν επιθυμείτε να αναπαράγετε Flash σκηνές (animations). Αυτό μπορεί να γίνει με την επομένη εντολή:

    # mount -t linprocfs linproc /usr/compat/linux/proc

Η προσάρτηση μπορεί επίσης να γίνεται αυτόματα κατά την εκκίνηση, προσθέτοντας την παρακάτω γραμμή στο `/etc/fstab`:

    linproc        /usr/compat/linux/proc        linprocfs        rw         0        0

Μετά την εγκατάσταση του plugin, ξεκινήστε το φυλλομετρητή σας, γράψτε `about:plugins` στη γραμμή διευθύνσεων και πιέστε Enter. Θα πρέπει να δείτε μια λίστα με όλα τα τρέχοντα διαθέσιμα plugins.

## 6.2.4 Ο Firefox και το Swfdec Flash Plugin

To Swfdec είναι μια βιβλιοθήκη για αποκωδικοποίηση και αναπαραγωγή σκηνών Flash. Το Swfdec-Mozilla είναι ένα plugin για τους φυλλομετρητές Firefox το οποίο χρησιμοποιεί αυτή τη βιβλιοθήκη για την αναπαραγωγή αρχείων SWF. Είναι ακόμα στο στάδιο της ανάπτυξης.

Αν δεν μπορείτε ή δεν θέλετε να το μεταγλωττίσετε, απλώς εγκαταστήστε το πακέτο από το δίκτυο:

    # pkg_add -r swfdec-plugin

Αν το πακέτο δεν είναι διαθέσιμο, μπορείτε να το μεταγλωττίσετε και να το εγκαταστήσετε από τη Συλλογή των Ports:

    # cd /usr/ports/www/swfdec-plugin
    # make install clean

Μετά την εγκατάσταση, επανεκκινήστε το φυλλομετρητή σας για να ενεργοποιηθεί το plugin.

## 6.2.5 Opera

Ο Opera είναι ένας φυλλομετρητής με πλήρεις δυνατότητες και συμβατός με τα πρότυπα. Έρχεται επίσης με ενσωματωμένο πρόγραμμα ανάγνωσης ταχυδρομείου (mail) και ειδήσεων (news), πρόγραμμα για IRC, αναγνώστη για RSS/Atom και πολλά ακόμα. Παρ'όλα αυτά, ο Opera είναι μια σχετικά ελαφριά και πολύ γρήγορη εφαρμογή. Έρχεται σε δύο τύπους: μια «εγγενής» έκδοση για το FreeBSD και μια έκδοση που εκτελείται μέσω της συμβατότητας με το Linux.

Για να χρησιμοποιήσετε την FreeBSD έκδοση του Opera, εγκαταστήστε το πακέτο:

    # pkg_add -r opera

Ορισμένες τοποθεσίες FTP δεν διαθέτουν όλα τα πακέτα, αλλά μπορείτε να έχετε το ίδιο αποτέλεσμα μέσω της συλλογής των Ports, γράφοντας:

    # cd /usr/ports/www/opera
    # make install clean

Για να εγκαταστήσετε την Linux έκδοση του Opera, αντικαταστήστε με `linux-opera` το `opera` στα παραπάνω παραδείγματα. Η έκδοση Linux είναι χρήσιμη σε καταστάσεις που απαιτούν τη χρήση plugins που είναι διαθέσιμα μόνο για Linux, όπως το Adobe Acrobat Reader®. Σε κάθε άλλη περίπτωση, οι εκδόσεις Linux και FreeBSD είναι λειτουργικά ισοδύναμες.

## 6.2.6 Konqueror

Ο Konqueror είναι κομμάτι του KDE αλλά μπορεί να χρησιμοποιηθεί και έξω από το KDE με την εγκατάσταση του `x11/kdebase3`. Ο Konqueror είναι πολύ περισσότερο από ένας απλός φυλλομετρητής, είναι επίσης διαχειριστής αρχείων και πρόγραμμα προβολής αρχείων πολυμέσων.

Ο Konqueror διατίθεται επίσης με ένα σετ από plugins, στο `misc/konq-plugins`.

Ο Konqueror υποστηρίζει επίσης Flash και οι σχετικές οδηγίες (How To) είναι διαθέσιμες στο http://freebsd.kde.org/howtos/konqueror-flash.php.

Προηγ | Αρχή | Επόμενο
Desktop Εφαρμογές | Πάνω | Εφαρμογές Γραφείου

Αυτό το κείμενο, και άλλα κείμενα, μπορεί να βρεθεί στο ftp://ftp.FreeBSD.org/pub/FreeBSD/doc/.

Για ερωτήσεις σχετικά με το FreeBSD, διαβάστε την τεκμηρίωση πριν να επικοινωνήσετε με την <questions@FreeBSD.org>.
Για ερωτήσεις σχετικά με αυτή την τεκμηρίωση, στείλτε e-mail στην <doc@FreeBSD.org>.